ชุมชนชาวบ้านกาศ เกิดขึ้นจากหลักฐานดังกล่าวข้างต้น เริ่มจากลักษณะทำเลแห่งนี้มีความอุดมสมบูรณ์เป็นที่ราบลุ่ม เหมาะในการทำการเกษตร ประมาณปีพุทธศักราช 1950 จึงเป็นแหล่งที่มีผู้คนจากที่อื่นอพยพมาตั้งถิ่นฐานทำมาหากิน โดยเริ่มจากมีกระท่อมเพื่อทำการเพาะปลูกลักษณะที่ตั้งเป็นที่ราบลุ่มทอดยาวจากทิศตะวันออก ลงไปทางทิศตะวันตก ซึ่งมีแม่น้ำ 3 สายไหลผ่าน ประกอบด้วย

1. แม่น้ำแม่สาย ไหลผ่านทางด้านทิศใต้

2. แม่น้ำร่องแวง ที่แยกจากแม่น้ำเหมืองบ้าน ไหลผ่านทางด้านทิศเหนือ

3. แม่น้ำเหมืองกาด ไหลผ่านกลางหมู่บ้าน

ประชาชนได้ตั้งหลักแหล่งทั้งสองข้างลำเหมืองกาดจากทางทิศตะวันออก(คือบ้านกาศเหนือปัจจุบัน)ลงไปทางทิศตะวันตก(คือบ้านม่วงในปัจจุบัน) โดยเริ่มตั้งรกรากที่บ้านกาศใต้(หมู่ที่ 3 ปัจจุบัน) จากประวัติการสร้างวัดดังกล่าวข้างต้นผู้ที่อพยพเข้ามาตั้งถิ่นฐานนี้เชื่อว่า มาจากเชียงแสนเป็นส่วนใหญ่ (จากหลักฐานประวัติการสร้างวัด,ประวัติตระกูลในตำบล) โดยบริเวณหน้าวัดกาศเหนือปัจจุบันเป็นตลาดสด เป็นแหล่งนัดพบและค้าขาย จึงมีพ่อค้ามาแลกเปลี่ยนสินค้า จึงเรียกว่า “ กาด” เป็นภาษาเหนือที่มาจากคำว่า “ตลาด” ต่อมาคำว่า “กาด” เปลี่ยนเป็น “กาศ” ท่านมหาวิชิต ศรีจันทร์กาศ เปรียญ 6 น.ธ.เอก ผู้เรียบเรียงประวัติวัดกาศเหนืออธิบายไว้ว่า“วัดกาศเหนือ ประชาชนทั่วไปเรียกว่า วัดกาดหลวง เพราะวัดนี้มีศรัทธาบำรุงมาก หรือเป็นวัดที่เจ้าหลวงนครแพร่บำรุง เป็นวัดที่เจริญรุ่งเรืองในอดีตกาล นอกจากนี้ยังมีชื่อเรียกอีกว่า “วัดกาดศรีคง” เพราะสมัยก่อนมีต้นไม้ศรี (ต้นโพธิ์) มีมาก

ส่วนคำว่า “กาด” เปลี่ยนมาเป็น “กาศ” ซึ่งเป็นภาษาสันสกฤต ซึ่งแปลว่า ไม้เป้ง ไม้เซา เข้าใจว่า ในสมัยโบราณคงจะมีไม้ประเภทนี้มาก หรือ อาจจะมาจากศัพท์ว่า “ปรกาศ” (ปร-กาศ) แปลว่า แสงสว่าง คนสมัยก่อนคงทราบว่าเป็นหมู่บ้านของคนผู้มีแสงสว่างแห่งชีวิต มีศีลธรรมอันดีงาม จึงใช้คำว่า “กาศ” มาจนถึงปัจจุบัน เช่นเดียวกับตำบลร่องกาศ ซึ่งน่าจะมีที่มาเดียวกัน

ความเป็นมาของคำว่า “กาด”ในอดีต เกิดจากเมื่อสมัยเวียงกวาง(ต.บ้านกวาง อ.สูงเม่น จ.แพร่) เป็นเวียงแห่งแรกของจังหวัดแพร่ บ้านกาศเป็นที่ชุมนุมของพ่อค้าวาณิชต่างๆ จึงเป็นที่มาของคำว่า “กาด” มาจากตลาดและเป็นคำว่า “กาศ”ในที่สุด (จากหลักฐานประวัติวัดกาศเหนือ)

ลำดับความเป็นมา สรุปได้ดังนี้

ประมาณพ.ศ. 1950 มีราษฎรเริ่มมาอาศัยทำการเพาะปลูก บริเวณแหล่งน้ำทั้ง 3 สาย

ประมาณ พ.ศ. 2020 มีผู้คน พ่อค้ามาพักทำการค้าขายบริเวณกาดศรีคง ซึ่งเป็นพวกเงี้ยวและที่มาจากเชียงแสน เชียงตุง ซึ่งสินค้าจะเป็นพวกผ้าไหม โสร่ง โจงกระเบน และมาตั้งรกรากเพิ่มขึ้นเรื่อยๆ

ประมาณ พ.ศ.2100 มีพระชื่อ “พระโกวิระ” มาพร้อมกับพวกเงี้ยว แต่ประวัติวัดกาศเหนือบอกว่าพระนั้นชื่อ “โกวินทะ” มาจากทางอิสาน ซึ่งอาจจะเพี้ยนไปเพราะเป็นไปตามคำบอกกล่าวต่อๆกันมา และมาสร้างวัดขึ้นคือ“วัดกาดใต้” ต่อมาจึงมีวัดเพิ่มขึ้นอีกคือ วัดกาศเหนือ วัดม่วงเกษม และวัดหนองช้างน้ำ

ประมาณต้นปี พ.ศ. 2400 ทางการได้ตั้งหมู่บ้านนี้เป็นแขวงหนึ่ง และแต่งตั้งให้นายอุตตมะ เป็นนายแขวงเรียกชื่อเป็นบ้านกาศ แบ่งออกเป็น 8 หมู่บ้าน และนายบุญทะวงศ์ ได้เป็นนายแขวงสืบต่อมา และทางเจ้าหลวงเมืองแพร่ได้ตั้งให้นายบุญทะวงศ์ เป็น ขุน ชื่อ ขุนกาศ ระงับกิจ

อาณาเขตตำบลบ้านกาศ

ทิศเหนือ ติดบ้านตอน ตำบลนาจักร อำเภอเมืองแพร่ มีลำเหมืองเก๋วนเป็นเส้นแบ่งเขตำบล

ทิศใต้ ติดบ้านเหล่า ตำบลบ้านเหล่า อำเภอสูงเม่น มีลำเหมืองแวงเป็นเส้นแบ่งเขตตำบล

ทิศตะวันออก ติดบ้านแต ตำบลช่อแฮ อำเภอเมืองแพร่ และตำบลบ้านกวาง อำเภอสูงเม่น

ทิศตะวันตก ติดบ้านตอนิมิตร ตำบลร่องกาศ อำเภอสูงเม่น

ตำบลบ้านกาศ มีโรงเรียนในพื้นที่ จำนวน ๓ แห่ง คือ โรงเรียนบ้านกาศ(วัฒนาประชานุกูล) โรงเรียนบ้านม่วง(ม่วงเกษมวิทยาคาร) และโรงเรียนบ้านกาศประชานุเคราะห์

และมีองค์การบริหารส่วนตำบลบ้านกาศ เป็นเป็นองค์กรปกครองส่วนท้องถิ่นที่ทำหน้าที่บริหารจัดการด้านการปกครองภายในตำบล องค์การบริหารส่วนตำบลบ้านกาศ อยู่ทางทิศเหนือของจังหวัดแพร่ ตั้งอยู่เลขที่ 199 บ้านกาศใต้ หมู่ที่ 3 ตำบลบ้านกาศ อำเภอสุงเม่น จังหวัดแพร่ อยู่ห่างจากอำเภอสูงเม่น ประมาณ 10 กิโลเมตร อยู่ห่างจากอำเภอเมือง จังหวัดแพร่ ประมาณ 7 กิโลเมตร

ตำบลบ้านกาศมีทั้งหมด 7 หมู่บ้าน

บ้านกาศเหนือ หมู่ที่ื 1

บ้านกาศเหนือ หมู่ที่ 2

บ้านกาศใต้ หมู่ที่ 3

บ้านม่วงเกษม หมู่ที่ 4

บ้านหนองช้างน้ำ หมู่ที่ 5

บ้านกาศเจริญ หมู่ที่ 6

บ้านม่วงพัฒนา หมู่ที่ 7