ประวัติตำบลดงพญา

ตำบลดงพญาตั้งขึ้นเมื่อปี พ.ศ.2539 โดยการแยกจากตำบลบ่อเกลือเหนือ ส่วนที่มาของชื่อตำบล ดงพญา จากคำบอกเล่าว่าในอดีตมีผู้นำหรือผู้ปกครองชุมชนจะมียศเป็นเจ้าพระยาสืบต่อกันมาเป็นจำนวนมาก เช่น เจ้าพระปิ่น เจ้าพระสาร เจ้าพระยาแก้ว และเจ้าพระยากองแล เป็นต้น จึงเกิดเป็นที่มาของชื่อ "ตำบล ดงพญา"

ตำบลดงพญาแบ่งออกเป็น 7 หมู่บ้าน ขนาดแต่ละหมู่บ้านจะเป็นหมู่บ้านขนาดเล็ก มีจำนวนครัวเรือนทั้งหมด 895 ครัวเรือน มีประชากรประมาณ 3,439 คน ความสัมพันธ์ของคนในหมู่บ้านจะเป็นแบบเครือญาติอยู่ร่วมกัน ช่วยเหลือเกื้อกูลซึ่งกันและกัน ดังนั้นปัญหาความขัดแย้งภายในชุมชนจึงไม่ค่อยมี ลักษณะของหมู่บ้านเป็นแบบตระกูลไม่กี่ตระกูล ซึ่งจะสังเกตุได้จากนามสกุลที่ใช้เหมือนกัน การขยายตัวทางชุมชนเพื่อที่จะแยกออกไปตั้งเป็นหมู่บ้านใหม่จึงไม่มี เนื่องจากเป็นชุมชนขนาดเล็กและสภาพพื้นที่ไม่เอื้ออำนวย เพราะสภาพพื้นที่ส่วนใหญ่จะเป็นเทือกเขาสูง การเปลี่ยนแปลงทางด้านต่างๆ จากอดีตจนถึงปัจจุบันมีไม่มากนัก ส่วนใหญ่จะเป็นการเปลี่ยนแปลงปัจจัยทางด้านเครื่องอุปโภคและสาธารณูปโภคที่ใช้ในชีวิตประจำวัน เช่น มีการใช้ไฟฟ้าใน พ.ศ.2533 คนในหมู่บ้านมีการใช้เครื่องใช้ไฟฟ้าเครื่องอำนวยความสะดวกกันมากขึ้น ส่วนน้ำที่ใช้ในชีวิตประจำวันจะเป็นใช้น้ำจากประปาภูเขาและทางด้านการคมนาคมเริ่มมีรถยนต์ รถจักยายยนต์ ใช้กันมากขึ้นโดยใช้ถนนสายอำเภอบ่อเกลือ - เฉลิมพระเกียรติเป็นถนนสายหลัก

ประวัติองค์การบริหารส่วนตำบลดงพญา

การยกฐานะ - ได้รับการยกฐานะขึ้นเป็นองค์การบริหารส่วนตำบล เมื่อ ๑๔ ธันวาคม พ.ศ. ๒๕๔๒ ตามพระราชบัญญัติสภาตำบลและองค์การบริหารส่วนตำบล พ.ศ.๒๕๓๗

ที่ตั้ง - เดิมมีที่ตั้งอยู่ที่บ้านนาปู (สาขาบ้านสะปัน) หมู่ที่ 1 บริเวณเยื้องทางเข้าหมู่บ้านสะปันมาทางทิศเหนือ แต่ด้วยสถานที่คับแคบ ให้บริการประชาชนไม่สะดวก จึงได้ย้ายที่ทำการมาอยู่ที่บ้านสว้า หมู่ที่ ๗ โดยได้เริ่มสร้างที่ทำการแห่งใหม่ ในวันที่ ๒๔ กันยายน พ.ศ. ๒๕๔๖ ใช้งบประมาณในการก่อสร้างทั้งสิ้น ๑,๙๘๘,๐๐๐ บาท หลังจากก่อสร้างเสร็จก็ได้ทำพิธีเปิดในวันที่ ๙ เมษายน พ.ศ. ๒๕๔๗ และได้เปิดให้บริการประชาชนจนถึงปัจจุบัน

สถานที่ตั้ง

องค์การบริหารส่วนตำบลดงพญามีสำนักงานตั้งอยู่ที่บ้านเลขที่ ๔๙ บ้านสว้า หมู่ที่ ๗ ตำบลดงพญา อำเภอบ่อเกลือ จังหวัดน่าน อยู่ทางทิศเหนือของที่ว่าการอำเภอบ่อเกลือตามถนนสายอำเภอบ่อเกลืออำเภอเฉลิมพระเกียรติ ทางหลวงแผ่นดินหมายเลข ๑๐๘๑ ห่างจากที่ว่าการอำเภอบ่อเกลือ ๑๐ กิโลเมตรโดยประมาณ ตั้งอยู่ทางทิศเหนือจังหวัดน่านตามถนนสายอำเภอเมืองน่าน-อำเภอทุ่งช้าง ทางหลวงแผ่นดินหมายเลข ๑๐๘๐ ห่างจากตัวจังหวัดน่าน ๑๒๐ กิโลเมตรโดยประมาณ

ข้อมูลอาณาเขต

องค์การบริหารส่วนตำบลดงพญา มีพื้นที่ทั้งหมด ๑๒๓.๔๕ ตารางกิโลเมตร หรือ ๗๗,๑๕๕ ไร่

ทางทิศเหนือ ติดต่อกับ องค์การบริหารส่วนตำบลบ่อเกลือเหนือ อำเภอบ่อเกลือ

ทางทิศใต้ ติดต่อกับ เทศบาลตำบลบ่อเกลือใต้ อำเภอบ่อเกลือ

ทางทิศตะวันออก ติดต่อกับ สาธารณรัฐประชาธิปไตยประชาชนลาว

ทางทิศตะวันตก ติดต่อกับ องค์การบริหารส่วนตำบลภูคา อำเภอปัว

ตำบลดงพญามี ทั้งหมด 7 หมู่บ้าน ได้แก่

1.สะปัน หมู่ที่ 1

2.ห้วยโทน หมู่ที่ 2

3.สว้าเหนือ หมู่ที่ 3

4.น้ำแคะ หมู่ที่ 4

5.ขุนน้ำจอน หมู่ที่ 5

6.ห้วยหมี หมู่ที่ 6

7.สว้า หมู่ที่ 7