ากการสอบถามบุคคลผู้ทรงคุณวุฒิ มีความน่าเชื่อถือ และมีภูมิลำเนาถิ่นฐานบ้านเกิดอยู่ในหมู่บ้านเขตตำบลหัวเสือ จำนวนหลายท่านล้วนมีความเห็น สอดคล้องต้องกันว่าไม่เคยมีการบันทึกข้อมูลประวัติความเป็นมาของ ตำบลหัวเสือไว้เป็นลายลักษณ์อักษรมีเพียงคำบอกเล่าเกี่ยวกับความเป็นมาของแต่ละหมู่บ้านเท่านั้น อย่างไร ก็ตาม ประวัติของตำบลดังกล่าว อาจจะเทียบเคียงจากหลักฐานในหนังสือ “มุทิตานุสรณ์ พระครูสิริรัตนกิจ (ขันแก้ว สิริมังคโล)” ในโอกาสสมโภชสัญญาบัตร พัดยศ เจ้าคณะตำบลชั้นเอก ซึ่งพิมพ์ครั้งแรกเมื่อเดือนมีนาคม 2546 เรียบเรียงโดย พระพิศาล ฐานวุฑโฒ กล่าวถึงประวัติวัดสามขา ปัจจุบันตั้งอยู่ที่บ้าน สามขา หมู่ที่ 6 ตำบล หัวเสือ อำเภอแม่ทะ จังหวัดลำปางไว้ว่า วัดสามขา สร้างเมื่อ พ.ศ.2272 เดิมชื่อว่า วัดแผ่นดินสุด ต่อมาได้เปลี่ยนชื่อตามชื่อของหมู่บ้าน วัดสามขา เคยเป็นที่จำพรรษาของวีรบุรุษผู้ช่วยกอบกู้เมืองเขลางค์นคร (จังหวัดลำปาง – ปัจจุบัน) คือหนานติ๊บปาละสามขา เมื่อปี พ.ศ.2272 เมื่อครั้งท้าวมหายศ ได้ ยกทัพมาตีเมืองเขลางค์นคร ซึ่งขณะนั้นเมืองได้แตกความสามัคคีกัน จึงไม่สามารถต่อสู้ กับกองทัพของเจ้าเมืองลำพูนได้ในเวลานั้น หนานติ๊บปาละ ได้บวชเป็นพระและจำพรรษาอยู่ที่วัดสามขา จึงได้ชักชวน เจ้าอาวาสวัดนายาบ และเจ้าอาวาสวัดบ้านฟ่อน ลาสิกขาออกมา เพื่อร่วมกันต่อสู้กับกองทัพของเจ้าเมืองลำพูน จนได้รับชัยชนะ ตามประวัติดังกล่าว จึงพอที่จะกล่าวได้ว่าตำบลหัวเสือ มีลำดับความเป็นมาประมาณ 200 ปีแล้ว และตามประกาศกระทรวงมหาดไทย เรื่องการจัดตั้งองค์การบริหารส่วนตำบลซึ่งได้ประกาศ ณ วันที่ 19 มกราคม พ.ศ. 2539 ให้สภาตำบลหัวเสือ อำเภอแม่ทะ จังหวัดลำปาง เป็นองค์การบริหารส่วนตำบลหัวเสือ ตามลำดับที่ 1543 โดยมีฐานะเป็นนิติบุคคลตามกฎหมาย และเป็นองค์การบริหารส่วนตำบลขนาดกลาง

ตำบลหัวเสือ ตั้งอยู่ทางทิศตะวันออกของอำเภอแม่ทะ อยู่ห่างจาก ที่ว่าการอำเภอเป็นระยะทาง ประมาณ 27 กิโลเมตร และอยู่ห่างจากศาลากลางจังหวัดลำปาง ประมาณ 29 กิโลเมตร มีพื้นที่ทั้งหมดประมาณ 137 ตารางกิโลเมตร หรือประมาณ 111,253.75 ไร่ จำนวนครัวเรือน 2,429 ครัวเรือน

ทิศเหนือ ติดต่อกับ ตำบลสบป้าด อำเภอแม่เมาะ จังหวัดลำปาง

ทิศใต้ ติดต่อกับ ตำบลดอนไฟ อำเภอแม่ทะ จังหวัดลำปาง

ทิศตะวันออก ติดต่อกับ อำเภอลอง จังหวัดแพร่

ทิศตะวันตก ติดต่อกับ ตำบลแม่ทะ อำเภอแม่ทะ จังหวัดลำปาง

ตำบลหัวเสือมีทั้งหมด 12 หมู่บ้าน ได้แก่

1 บ้านก้อม

2 บ้านหัวเสือ

3 บ้านดอนมูล

4 บ้านห้วยมะเกลือ

5 บ้านทุ่ง

6 บ้านสามขา

7 บ้านนายาบ

8 บ้านผาแมว

9 บ้านสบไร่

10 บ้านหนองมุงพัฒนา

11 บ้านแม่ลู่ใหม่ไชยมงคล

12 บ้านทุ่งพัฒนา