**1. บริบทของพื้นที่**

**1.1 ประวัติความเป็นมาของตำบลบัวใหญ่**

เดิมตำบลบัวใหญ่อยู่ในเขตการปกครองของตำบลสันทะ อำเภอนาน้อย จังหวัดน่าน ต่อมาในปี พ.ศ. 2525 ได้มีการแบ่งเขตการปกครองตำบลสันทะออกเป็น 2 ตำบล คือ ตำบลสันทะมีเขตการปกครอง 8 หมู่บ้าน และตำบลบัวใหญ่ มีเขตการปกครอง 8 หมู่บ้าน โดยใช้ลำห้วยแตเป็นเส้นแบ่งเขตแดนทำให้ตั้งแต่บ้านนาแดง ไปจนถึงบ้านขุนสถาน รวม 8 หมู่บ้าน ยังอยู่ในเขตรับผิดชอบของตำบลสันทะ ส่วนพื้นที่ตั้งแต่บ้านนาไค้มาจนถึง บ้านหนองห้า รวม 8 หมู่บ้าน อยู่ในเขตรับผิดชอบของตำบลบัวใหญ่

การที่ได้ตั้งชื่อตำบลว่า “บัวใหญ่”นั้นเพราะว่าที่บ้านอ้อย หมู่ที่ 1 มีหนองน้ำธรรมชาติ ที่เกิดขึ้นเองตามธรรมชาติมาหลายร้อยปี ชื่อว่า“หนองปวน”มีดอกบัวหลวงขึ้นอยู่เต็มหนอง ดังนั้นจึงได้ลงความเห็นว่าให้ชื่อตำบล ว่าตำบลบัวใหญ่ โดยตำบลบัวใหญ่มีเขตการปกครอง 8 หมู่บ้าน ดังนี้ หมู่ที่ 1 บ้านอ้อย หมู่ที่ 2 บ้านใหม่มงคล หมู่ที่ 3 บ้านนาแหน หมู่ที่ 4 บ้านทัพม่าน หมู่ที่ 5 บ้านนาไค้ หมู่ที่ 6 บ้านต้นม่วง หมู่ที่ 7 บ้าน สันพยอม และหมู่ที่ 8 บ้านหนองห้า

**1.2 สภาพลักษณะภูมิประเทศ**

ตำบลบัวใหญ่ตั้งอยู่ทางทิศตะวันตกของอำเภอนาน้อย อยู่ห่างจากที่ว่าการอำเภอนาน้อยประมาณ 13 กิโลเมตร ตามถนนสายนาราบ – สันทะ และอยู่ห่างจากจังหวัดน่านมาทางทิศใต้ประมาณ 72 กิโลเมตร ทิศเหนือติดกับตำบลน้ำตก ทิศตะวันออกติดกับตำบลนาน้อยและตำบลสถาน ทิศใต้ติดกับตำบลสันทะ และ ทิศตะวันตกติดกับอำเภอร้องกวาง จังหวัดแพร่

พื้นที่ของตำบลบัวใหญ่ อำเภอนาน้อย จังหวัดน่าน มีพื้นที่ทั้งหมด ประมาณ 131.102 ตารางกิโลเมตร หรือมีเนื้อที่ประมาณ   63,830 ไร่ ส่วนใหญ่เป็นพื้นที่ป่าสงวน  จำนวน 46,281 ไร่ 8 คิดเป็นร้อยละ 72.51 พื้นที่ทำกิน  จำนวน 10,877 ไร่ คิดเป็นร้อยละ 17.04 พื้นที่ป่าชุมชน จำนวน 5,840  ไร่  ร้อยละ  9.15 และพื้นที่ที่อยู่อาศัย จำนวน   832 ไร่ คิดเป็นร้อยละ  1.30 อยู่สูงจากระดับน้ำทะเล ประมาณ 6 00 – 1,000 เมตร เป็นพื้นที่ราบร้อยละ 4.78 พื้นที่ลาดเชิงเขาร้อยละ 19.03 และพื้นที่ภูเขา ร้อยละ 76.19 ตำบลบัวใหญ่เป็นต้นกำเนิดลำน้ำแหง ซึ่งเป็นลำน้ำสายหลักของอำเภอนาน้อย ไหลผ่านพื้นที่ตำบลบัวใหญ่จากทิศตะวันตกมายังทิศตะวันออกสามารถใช้อุปโภคและทำการเกษตร ลักษณะดินเป็นดินเหนียว ประชาชนส่วนมากจะอาศัยอยู่ตามที่ราบลุ่มลำน้ำแหง พื้นที่ 2 ใน 3 ของแต่ละหมู่บ้านเป็นที่ทำการเกษตร การคมนาคมระหว่างหมู่บ้าน และอำเภอเป็นถนนคอนกรีตเสริมเหล็กและถนนลาดยาง มีการใช้ประโยชน์จากพื้นที่ของตำบลจะ ทำการเกษตร ทำไร่ ข้าวโพด ทำสวนยางพารา

ลักษณะภูมิอากาศจะประกอบไปด้วย 3 ฤดู คือ ฤดูร้อนจะมีอากาศร้อนอบอ้าวตั้งแต่เดือนมีนาคมถึงเดือนพฤษภาคม ฤดูฝนจะมีฝนตกชุกตั้งแต่เดือนพฤษภาคมถึงเดือนตุลาคม และฤดูหนาว จะมีอากาศหนาวเย็นตั้งแต่เดือนพฤศจิกายนถึงเดือนกุมภาพันธ์

การเดินทางมายังตำบลบัวใหญ่สามารถเดินทางมาได้ 2 ทาง คือ 1) ผ่านมาทางถนนเจ้าฟ้า (ถนนสายเวียงสา – นาหมื่น) จากอำเภอเวียงสามายังอำเภอนาน้อยเป็นระยะทาง 35 กิโลเมตร แล้วเลี้ยวขวาบริเวณสี่แยกข้างที่ว่าการอำเภอนาน้อยมาทางถนนนาน้อย – สันทะอีก 13 กิโลเมตร 2) ผ่านมาทางถนนยันตรกิจโกศล (ทางหลวงแผ่นดินหมายเลข 1217) หรือ ถนนสายแพร่ – น่าน มาจนถึงตำบลไผ่โทน อำเภอร้องกวาง จังหวัดแพร่ ให้เลี้ยวขวาเข้าที่บริเวณตำบลไผ่โทน อำเภอร้องกวางจังหวัดแพร่เพื่อเข้าสู่ถนนสายร้องกวาง– นาน้อย(ทางหลวงแผ่นดินหมายเลข 1216)เป็นระยะทาง 41 กิโลเมตร แต่เส้นทางนี้จะเป็นภูเขาสูงชัน

**1.๓ สังคมและวัฒนธรรม**

ประชาชนตำบลบัวใหญ่เป็นคนพื้นเมือง ใช้ภาษาพื้นเมือง (ล้านนา) ในการสื่อสาร นับถือศาสนาพุทธคิดเป็น ๑๐๐ % มีวัดและสำนักสงฆ์ 5 แห่ง ได้แก่ วัดอ้อย วัดสบหลม วัดนาแหน วัดนาไค้ และสำนักสงฆ์ผาคีรี และมีการปฏิบัติศาสนกิจและประกอบพิธีกรรมทางศาสนาร่วมกันเป็นประจำ มีการทำบุญ ตักบาตรเป็นประจำทุกวันพระ ประชาชนตำบลบัวใหญ่เป็นชาวพื้นเมืองที่มีความเป็นอยู่แบบเรียบง่าย ขยันทำมาหากิน มีความอดทน กระตือรือร้น มีน้ำใจและมีความเอื้อเฟื้อเผื่อแผ่ ให้ความร่วมมือกับกิจกรรมของหมู่บ้านเป็นอย่างดี เช่น ในหมู่บ้านเมื่อมีงานศพเกิดขึ้นนอกจากการช่วยเหลือในเรื่องเงิน คนในชุมชนจะร่วมแรงรวมใจในการช่วยเหลือ ช่วยทำบุญ จัดสถานที่ ช่วยประกอบอาหารต่างๆ และบริจาคข้าวสารมาให้กับเจ้าภาพทุกหลังคาเรือนเพื่อใช้เลี้ยงแขกที่มาร่วมงาน

นอกจากการนับถือศาสนาพุทธแล้วประชาชนยังมีการนับถือผี ปู่ย่า และเจ้าที่ เจ้าป่า เจ้าเขาตามสถานที่นั้นๆ เช่นในแต่ละกลุ่มเครือญาติจะมีผีปู่ย่าที่เคารพนับถืออยู่ เมื่อถึงเวลาเลี้ยงผีปู่ย่าทุกปีญาติพี่น้องก็จะนำอาหารมารับประทานร่วมกัน ถือเป็นการพบญาติในรอบปีด้วย และคนในผีเดียวกันจะแต่งงานกันไม่ได้ผีปู่ย่าจะลงโทษ ต้องมีการขอขมาโดยทำตามเงื่อนไขที่ผีปู่ย่าต้องการ เช่น ถวายหัวหมู หรือไก่ต้มเป็นต้น สำหรับผีเจ้าป่าเจ้าเขานั้นถ้าใครไปตัดไม้หรือจะไปเอาสิ่งของที่มีค่าในป่าจะต้องขออนุญาตเจ้าป่าและสิ่งศักดิ์สิทธ์ก่อนไม่เช่นนั้นจะถูกเจ้าป่าเจ้าเขาลงโทษนอกจากนี้ยังมีประเพณีการสู่ขวัญ การส่งเคราะห์ บูชาเทียน สืบชะตา ที่ยังนิยมทำกันอยู่เพื่อเรียกขวัญและกำลังใจ ให้กับผู้ประกอบพิธี

ประเพณีไหว้ผีหลวง เดือน พฤศจิกายน หมู่3

ประเพณีบวงสรวงเจ้าพ่อพรานโตน เดือน มกราคม หมู่2

ประเพณีเลี้ยงผีห้วยสถาน เดือน มกราคม หมู่4

ประเพณีไหว้สาพญาเมืองน้อย เดือน เมษายน หมู่4

ประเพณีทานปากน้ำหลม เดือน เมษายน หมู่2

ประเพณีทานปากน้ำแต เดือน เมษายน หมู่5

ประเพณีไหว้สาพญาปวน เดือน พฤษภาคม หมู่1

ประเพณีถวายเทียนจำนำพรรษา เดือน กรกฎาคม หมู่1-8

ตำบลบัวใหญ่ยังมีประเพณีที่ถือปฏิบัติกันมาในท้องถิ่น เช่น ประเพณีเลี้ยงผีหลวงในเดือนพฤศจิกายนของบ้านนาแหนหมู่ที่ 3 ประเพณีบวงสรวงเจ้าพ่อพรานโตนในเดือนมกราคม ของบ้านใหม่มงคลหมู่ที่ 2ประเพณีเลี้ยงผีห้วยสถานในเดือนมกราคมของบ้านทัพม่านหมู่ที่ 4 ประเพณีไหว้สาพญาเมืองน้อยในเดือนเมษายนซึ่งเป็นงานในระดับตำบล ประเพณีทานปากน้ำหลมในเดือนเมษายนของบ้านใหม่มงคลหมู่ที่ 2 ประเพณีทานปากน้ำแตในเดือนเมษายนของบ้านนาไค้หมู่ที่ 5 ประเพณีไหว้สาพญาปวนในเดือนพฤษภาคมของบ้านอ้อยหมู่ที่ 1

**1.๔ สภาพเศรษฐกิจ**

รายได้ของประชาชนตำบลบัวใหญ่มาจากการประกอบอาชีพทางการเกษตรเป็นหลัก จากระบบฐานข้อมูลรายได้เฉลี่ยต่อครัวเรือนต่อปีของทั้ง 8 หมู่บ้าน คิดเป็น 54,148.47 บาท โดยพบว่า บ้านต้นม่วง หมู่ที่ 6 มีรายได้เฉลี่ยสูงที่สุด คือ 73,876.96 บาท และบ้านทัพม่าน หมู่ที่ 4 มีรายได้เฉลี่ยต่ำที่สุด คือ 42,977.58 บาท ในขณะที่รายจ่ายของครัวเรือนพบว่าเกษตรกรมีรายจ่ายต่อครัวเรือนประมาณ 100 - 150 บาท/ครัวเรือน/วัน ส่วนมากจ่ายในเรื่องค่า ครองชีพ ได้แก่ ค่าอาหาร ค่าน้ำมันเดินทาง ค่าขนมบุตรหลาน เป็นต้นมีแหล่งเงินออมที่สำคัญ คือ ๑) ธนาคารเพื่อการเกษตรและสหกรณ์ จำนวน ๔๙๒ ครัวเรือน คิดเป็นร้อยละ ๒๙.๕๗ ๒) ธนาคารออมสิน จำนวน ๒๖๙ ครัวเรือน คิดเป็นร้อยละ ๑๖.๑๗ ๓) กองทุนเงินล้าน จำนวน ๑๘๙ ครัวเรือนคิดเป็นร้อยละ ๑๑.๓๖

**1.๕ การเมืองการปกครอง**

ตำบลบัวใหญ่แบ่งการปกครองออกเป็น 8 หมู่บ้าน ได้แก่ บ้านอ้อยหมู่ที่ 1 บ้านใหม่มงคลหมู่ที่ 1 บ้านนาแหนหมู่ที่ 3 บ้านทัพม่านหมู่ที่ 4 บ้านนาไค้หมู่ที่ 5 บ้านต้นม่วงหมู่ที่ 6 บ้านสันพะยอมหมู่ที่ 7 และบ้านหนองห้าหมู่ที่ 8 อยู่ในพื้นที่รับผิดชอบขององค์การบริหารส่วนตำบลบัวใหญ่ซึ่งมีการจัดตั้งตามประกาศกระทรวงมหาดไทยเรื่องจัดตั้งองค์การบริหารส่วนตำบล หน้า 74 ลำดับที่ 1237 ที่กำหนดให้สภาตำบลบัวใหญ่ อำเภอนาน้อย จังหวัดน่าน เป็นองค์การบริหารส่วนตำบลบัวใหญ่ โดยประกาศเมื่อวันที่ 16 ธันวาคม 2539 ปัจจุบันเป็นองค์การบริหารส่วนตำบลขนาดกลาง นอกจากนี้ยังมีองค์กรภาคประชาชนคือสภาพลเมืองตำบลบัวใหญ่ซึ่งจัดตั้งเมื่อปี พ.ศ. ๒๕๕๐ ที่เป็นตัวเชื่อมประสานในการทำงานร่วมกันระหว่างท้องที่ ท้องถิ่น และภาคประชาชน โดยจะมีการประชุมทุกวันที่ 25 ของเดือน และจากข้อมูลสถิติในการเลือกตั้งท้องถิ่นพบว่าประชาชนให้ความสนใจในการแสดงออกทางการเมือง มาใช้สิทธิในการเลือกตั้งสูงถึงร้อยละ 78.33