**ประวัติความเป็นมา**

## เทศบาลตำบลบ้านแป้น แต่เดิมมีฐานะเป็นสุขาภิบาลบ้านแป้น โดยได้จัดตั้งเป็นสุขาภิบาล ตามประกาศกระทรวงมหาดไทย ลงวันที่ 3 มกราคม 2523 และยกฐานะมาเป็นเทศบาลตำบลบ้านแป้น ตามพระราชบัญญัติเปลี่ยนแปลงฐานะสุขาภิบาลเป็นเทศบาล พ.ศ. 2542 ประกาศราชกิจจานุเบกษา เล่ม 116 ตอนที่ 9 ก. ลงวันที่ 24 กุมภาพันธ์ 2542

**ลักษณะที่ตั้ง/ อาณาเขต**

เทศบาลตำบลบ้านแป้น มีสำนักงานตั้งอยู่ในเขตพื้นที่ หมู่ที่ 2 บ้านขว้าง ตำบลหนองหนาม อำเภอเมืองลำพูน จังหวัดลำพูน อยู่ห่างจากศาลากลางจังหวัดลำพูน ไปทางทิศใต้ ตามทางหลวงหมายเลข 106 (ถนนลำพูน – ป่าซาง) แยกเข้าทางหลวงหมายเลข 1033 (ถนนท่าจักร – แม่ทา) ประมาณ 8 กิโลเมตร ในเขตเทศบาลตำบลบ้านแป้นมีพื้นที่ 1 ตารางกิโลเมตร ซึ่งจะครอบคลุมพื้นที่ 2 ตำบล คือ ตำบลบ้านแป้นและตำบลหนองหนาม ประกอบด้วย 9 หมู่บ้าน ดังต่อไปนี้

1. หมู่ที่ 1 บ้านบ่อโจง ตำบลหนองหนาม

2. หมู่ที่ 2 บ้านขว้าง ตำบลหนองหนาม

3. หมู่ที่ 3 บ้านหนองหนาม ตำบลหนองหนาม

4. หมู่ที่ 8 บ้านรั้ว – บ้านทุ่ง ตำบลหนองหนาม

5. หมู่ที่ 3 บ้านหนองเต่า ตำบลบ้านแป้น

6. หมู่ที่ 5 บ้านบูชา ตำบลบ้านแป้น

7. หมู่ที่ 6 บ้านแป้น ตำบลบ้านแป้น

8. หมู่ที่ 7 บ้านเส้ง ตำบลบ้านแป้น

9. หมู่ที่ 8 บ้านม่วง ตำบลบ้านแป้น

**เทศบาลตำบลบ้านแป้น มีอาณาเขตติดต่อ ดังนี้**

- ทิศเหนือ ติดต่อกับตำบลต้นธง และตำบลเวียงยอง อำเภอเมืองลำพูน

- ทิศใต้ ติดต่อกับตำบลเหมืองจี้ อำเภอเมืองลำพูน

- ทิศตะวันออก ติดต่อกับตำบลหนองหนาม อำเภอเมืองลำพูน

- ทิศตะวันตก ติดต่อกับตำบลเหมืองจี้ และตำบลบ้านแป้น อำเภอเมืองลำพูน

**สภาพภูมิประเทศและลักษณะภูมิอากาศ**

1.สภาพภูมิประเทศ โดยทั่วไปเป็นที่ราบลุ่มแม่น้ำ สามารถเพาะปลูกพืชผลทางการเกษตรได้ ทุกชนิด พื้นที่ส่วนใหญ่ใช้ในการทำนา รองลงมา คือ ลำไย มะม่วง และพืชผักต่างๆ น้ำที่ใช้ ในการเพาะปลูกส่วนใหญ่ใช้น้ำฝน น้ำจากในลำน้ำแม่กวง และใช้น้ำจากลำเหมืองแป้น ลำเหมืองถ้ำซึ่งเป็นลำน้ำสาขาแยกมาจากลำน้ำแม่ทา ในช่วงฤดูฝน สำหรับฤดูแล้งจะใช้น้ำจากบ่อบาดาลเพื่อการเกษตร

2.ลักษณะภูมิอากาศ ในเขตเทศบาลตำบลบ้านแป้น สภาพอากาศจะร้อน จัดในฤดูร้อน มีฝนตกหนักบ้างในช่วงฤดูฝน และอากาศหนาวจัดในฤดูหนาว

- ฤดูร้อน เริ่มตั้งแต่เดือนมีนาคม สิ้นสุดเดือนมิถุนายน และมีอากาศร้อนจัดในเดือนเมษายน

- ฤดูฝน เริ่มตั้งแต่เดือนกรกฎาคมสิ้นสุดเดือนตุลาคมมีฝนตกชุกในช่วงเดือนกันยายน

- ฤดูหนาว เริ่มตั้งแต่เดือนพฤศจิกายนสิ้นสุดเดือนกุมภาพันธ์ จะมีอากาศหนาวสุดในเดือนธันวาคม

**สภาพเศรษฐกิจและสังคม**

ลักษณะชุมชนในเขตเทศบาลตำบลบ้านแป้น จะมีการตั้งถิ่นฐานหนาแน่นเฉพาะบริเวณตลาดและสองข้างทางหลวงแผ่นดินสาย 1033 (ถนนท่าจักร – แม่ทา) บ้านเรือนราษฎรส่วนใหญ่จะเป็นบ้านไม้ชั้นเดียวและเป็นตึกชั้นเดียวหรือสองชั้น รอบๆ บริเวณ ที่อยู่อาศัยจะปลูก ไม้ยืนต้นและมีการประกอบอุตสาหกรรมขนาดเล็กภายในครัวเรือน เช่น การทำอิฐบล็อก ซีเมนต์บล็อก ท่อถัง โต๊ะเก้าอี้หินอ่อน ทำหมวก และประกอบอาชีพทำนา ทำสวน และค้าขายรายได้ส่วนใหญ่ของประชาชนในเขตเทศบาล คือ รายได้จากการประกอบอาชีพทำหมวก ทำอิฐ ซีเมนต์บล็อก และอุตสาหกรรม ในครัวเรือน ตลอดจนรายได้จากการค้าขาย

**จำนวนครัวเรือนและจำนวนประชากร**

1. จำนวนครัวเรือน จำนวน 9 หมู่บ้านในเขตเทศบาลตำบลบ้านแป้น จำนวน 2,576 ครัวเรือน

2. จำนวนประชากรในเขตเทศบาลตำบลบ้านแป้น มีจำนวนทั้งสิ้น 6,324 คน โดย แยกเป็นชาย จำนวน 2,951 คน และหญิง จำนวน 3,373 คน

3. จำนวนประชากรแฝง แยกเป็นชาย 24 คน และหญิง 16 คน

**ทำเนียบนายกเทศมนตรี**

1.นายชิงชัย จายโจง ดำรงตำแหน่ง 25 พ.ค.2542 - 17 ธ.ค.2545

2.นายชัยวัฒน์ ศรีพฤกษ์ ดำรงตำแหน่ง 18 ธ.ค.25425 - 7 ธ.ค.2549

3.นายชิงชัย จายโจง ดำรงตำแหน่ง 14 ม.ค.2550 – 12 ม.ค.2554

4.นายชัยวัฒน์ ศรีพฤกษ์ ดำรงตำแหน่ง 20 ก.พ.2544 – ปัจจุบัน

**กฎ/กติกา/ข้อระเบียบข้อตำบล**

1.เมื่อกระทำผิดหรือฝ่าฝืนโดยการทิ้งขยะไม่เป็นที่ การเผา ปรับ 2,000 บาท

2.การทะเลาะวิวาทในงานต่างๆ ทั้งจำและปรับ 5,000 บาท

**งานประเพณี**

1.ประเพณีสรงน้ำพระธาตุ เป็นประเพณีที่จัดขึ้นเป็นประจำทุกปีของชุมชน เพราะประชาชนส่วนใหญ่นับถือศาสนาพุทธ และเป็นการสักการะพระธาตุประจำวัด ซึ่งเป็นสิ่งที่ชาวบ้านกราบไหว้และนับถือ

2.ประเพณีต๋านใจ๋บ้าน หรือการสืบสะตาบ้าน เป็นประเพณีดั้งเดิมตามความเชื่อและความนับถือของชาวบ้าน เพื่อเป็นการสร้างสิริมงคลให้กับชุมชน ดังนั้นจึงเป็นอีกประเพณีหนึ่งที่ชาวบ้านเห็นความสำคัญ และสร้างความมีส่วนร่วมของชุมชน

3.ประเพณีทำบุญศาลพ่อบ้าน คนในชุมชนมีวิถีการดำเนินชีวิตที่มีการนับถือศาสนาพุทธและยังมีการนับถือผี ซึ่งเป็นประเพณีหนึ่งของชาวล้านนา เพื่อเป็นการสักการบูชาต่อสิ่งที่ศักดิ์สิทธิ์และปกป้องรักษาให้คนในชุมชนเป็นสุข

4.ประเพณีแห่ไม้ค้ำสะหลี เป็นประเพณีที่คนในชุมชนรวมกลุ่มกันจัดขึ้นเพื่อเป็นการถวายทานในเทศกาลสงกรานต์ การที่ได้นำเอาไม้ค้ำไปค้ำที่ต้นโพธิ์นี้ อาจจัดเป็นสัญลักษณ์หมายความว่าผู้นั้นมีส่วนในการค้ำชูพระพุทธศาสนา จึงมีการจัดประเพณีนี้ขึ้นมาโดยคนในชุมชนมีการแต่งไม้ค้ำสะหลีแล้วแห่เข้าวัด